Diari Oficial de la Generalitat Valenciana


Sumari del DOGV 5179, del 18-01-2006 (2006/362)

ORDE de 28 de desembre de 2005, de la Conselleria de Cultura, Educació i Esport, per la qual es convoquen subvencions destinades a les federacions esportives de la Comunitat Valenciana, per al desenvolupament dels plans d'especialització esportiva i adquisició de material immobilitzat durant l'any 2006.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5179

Data del DOGV
:   18-01-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/362


Data del document
:   28-12-2005

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * organització esportiva
    * ajuda pública
    * esport
    * suport econòmic

ORDE de 28 de desembre de 2005, de la Conselleria de Cultura, Educació i Esport, per la qual es convoquen subvencions destinades a les federacions esportives de la Comunitat Valenciana, per al desenvolupament dels plans d'especialització esportiva i adquisició de material immobilitzat durant l'any 2006. [2006/M362]  
La Llei 4/1993, de la Generalitat Valenciana, de 20 de desembre, de l'Esport de la Comunitat Valenciana, establix en l'article dèsset, la inclusió dels esportistes d'elit de la Comunitat Valenciana en plans especials de preparació en coordinació amb les federacions esportives i la compatibilització dels seus estudis i l'activitat esportiva per mitjà de l'ingrés en centres docents especials.  
La Conselleria de Cultura, Educació i Esport, en col·laboració amb algunes federacions esportives de la Comunitat Valenciana, va posar en marxa, en el curs escolar 1999/2000, els plans d'especialització esportiva al Complex Educatiu de Cheste. En el seguiment d'estos plans, s'ha posat de manifest la necessitat de continuar esta línia d'actuació que permet a les federacions millorar la preparació dels esportistes jóvens destacats.  
Així mateix, l'Orde de 26 de setembre de 1994, de la Conselleria d'Economia i Hisenda de la Generalitat Valenciana, sobre tramitació anticipada d'expedients de despesa (DOGV de 06.10.1994), establix que podran tramitar-se anticipadament subvencions a càrrec dels capítols IV i VII, sempre que estes estiguen recollides en els annexos de transferències inclosos en el Projecte de Llei de Pressupostos per al pròxim exercici, remés pel Govern Valencià a les Corts.  
En virtut d'això, i fent ús de les competències en matèria d'esport assignades pel Decret 8/2004, de 3 de setembre, del president de la Generalitat Valenciana a la Conselleria de Cultura, Educació i Esport, i d'acord amb el que establix l'article 35 de la Llei 5/1983, de 30 de desembre de Govern Valencià, i el text refós de la Llei d'Hisenda Pública de la Generalitat Valenciana, aprovat per Decret Legislatiu, de 26 de juny de 1991, del Consell de la Generalitat Valenciana,  
ORDENE  
Primer  
· Convocar la concessió de subvencions destinades a federacions esportives de la Comunitat Valenciana per al desenvolupament dels plans d'especialització esportiva i adquisició de material immobilitzat durant l'any 2006, per un import global màxim de 325.000 euros, que es repartirà de la manera següent:  
· Per a subvencionar el desenvolupament dels plans d'especialització esportiva, 280.000 euros a càrrec de l'aplicació pressupostària 58.05.54.542.16.4 línia T5909000 dels pressupostos de la Generalitat Valenciana per a l'any 2006.  
· Per a subvencionar les inversions en material immobilitzat per al seu ús exclusiu en els plans d'especialització esportiva que se subvencionen segons l'apartat anterior, hi ha un crèdit de 45.000 euros a càrrec de l'aplicació pressupostària 32.88.56.991.50.4 línia T2521000 dels pressupostos de la Generalitat Valenciana per a l'any 2006. Este crèdit podrà ampliar-se o minorar-se, fins a l'import total de l'esmentada línia que ascendix a 90.000 euros, d'acord amb les subvencions concedides pel mateix concepte per mitjà de l'orde de subvencions destinades per al desenvolupament de programes de tecnificació esportiva per al 2006.  
Segon  
L'import global, així com tots els tràmits dictats fins al moment immediatament anterior al de la resolució de concessió de la subvenció, estarà condicionat a l'existència de crèdit adequat i suficient en el capítol, secció, servici, programa i línies corresponents, que s'establisquen en la Llei de Pressupostos de la Generalitat Valenciana per al 2006.  
Tercer  
Aprovar les bases per les quals es regula esta convocatòria de subvencions a les federacions esportives de la Comunitat Valenciana que figuren com a annex I de la present orde.  
Disposició addicional única  
Segons establix l'article 3 de l'Orde de 26 de setembre de 1994, de la Conselleria d'Economia i Hisenda (DOGV de 06.10.1994), tots els actes dictats en este expedient de tramitació anticipada, s'entendran condicionats al fet que, en dictar la resolució de concessió de la subvenció, subsistisquen les mateixes circumstàncies, de fet i de dret, existents en el moment en què van ser produïts aquells actes.  
Disposicions finals  
Primera  
Es delega en el titular de la Secretaria Autonòmica d'Esport la facultat de concedir o denegar estes subvencions, i se l'autoritza perquè dicte les resolucions i instruccions necessàries per al desplegament i l'execució de l'esmentada orde.  
Segona  
La present orde produirà efectes des del dia que es publique en el Diari Oficial de la Generalitat Valenciana.  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú i 10, 14 i 46 de la Llei Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició o bé cabrà plantejar directament recurs contenciós administratiu, en els terminis i davant dels òrgans que s'indiquen a continuació:  
a) El recurs potestatiu de reposició s'haurà d'interposar davant del conseller de Cultura, Educació i Esport en el termini d'un mes a comptar de l'endemà de la publicació de la present orde en el Diari Oficial de la Generalitat Valenciana.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació de la present orde en el Diari Oficial de la Generalitat Valenciana.  
València, 28 de desembre de 2005  
El conseller de Cultura, Educació i Esport,  
ALEJANDRO FONT DE MORA TURÓN  
ANNEX I  
Bases per les quals es regula la convocatòria de subvencions destinades a les federacions esportives de la Comunitat Valenciana, per al desenvolupament dels plans d'especialització esportiva i adquisició de material immobilitzat durant l'any 2006  
Primera. Beneficiaris  
Podran sol·licitar estes subvencions, les federacions esportives inscrites en el Registre d'Entitats Esportives de la Comunitat Valenciana, exclusivament per al desenvolupament d'un pla d'especialització esportiva, i que reunisquen els requisits establits en esta orde i en l'article 13 de la Llei 38/2003, de 17 de novembre, General de Subvencions (BOE núm. 276, de 18 de novembre).  
Segona. Objecte i aplicació de les subvencions  
2.1. Les subvencions a càrrec de l'aplicació pressupostària 23.69.80.765.46.3 línia T5909000, objecte de la present convocatòria, estaran destinades a sufragar les despeses ocasionades pel desenvolupament d'un pla d'especialització esportiva, d'acord amb els requisits especificats en les bases que es desenvolupen a continuació.  
2.2. Les subvencions a càrrec de l'aplicació pressupostària, 96.71.37.953.07.4, línia T2521000, estaran destinades a l'adquisició de material immobilitzat de caràcter esportiu o un altre, per a la seua utilització exclusiva en els plans d'especialització esportiva a què es referix l'apartat anterior i que se subvencionen en 2006 a càrrec de la present convocatòria, així com en els programes de tecnificació esportiva que se subvencionen, d'acord amb la seua corresponent orde.  
La subvenció per este concepte no superarà, en cap cas, el 60% del cost total de l'adquisició, i el 40% restant serà aportat per la federació.  
Tercera. Definició i objectius dels plans d'especialització esportiva  
3.1. L'objectiu fonamental dels plans d'especialització esportiva és afavorir la formació integral dels esportistes, permetent compaginar adequadament el desenvolupament de la seua activitat acadèmica amb les exigències que implica la preparació per a l'esport d'alt nivell.  
3.2. Els plans d'especialització esportiva es desenvolupen en les instal·lacions del Complex Educatiu de Cheste i van dirigits a alumnes esportistes de 12 a 16 anys que cursaran Educació Secundària Obligatòria i a alumnes esportistes de 16 a 18 anys que cursaran Batxillerat en el dit centre, d'acord amb les bases que regulen els criteris de funcionament que s'establixen com a annex II en la present orde.   
3.3. L'oferta de places educatives per al curs 2006/2007 va dirigida a alumnes en règim d'internat.  
Quarta. Selecció dels esportistes integrants dels plans d'especialització esportiva  
La incorporació de nous alumnes integrants dels plans d'especialització esportiva, tant en el cas de federacions que ja funcionen com en el cas de federacions de nou accés, s'haurà de realitzar d'acord amb una convocatòria de realització de proves de selecció, que anirà a càrrec de les federacions esportives en coordinació amb la Secretaria Autonòmica d'Esport. La dita convocatòria s'ha de fer pública entre els clubs i/o esportistes interessats i en esta ha de constar:  
. Nombre de places oferides, etapa i curs acadèmic a què es dirigixen.  
. Criteris de selecció i barem establit per a la seua valoració.  
. Bateria de tests físics i tècnics a desenvolupar per a la seua selecció.  
. Lloc i data de celebració de les proves.  
Quinta. Despeses ocasionades  
5.1. Les subvencions concedides es destinaran a sufragar únicament les despeses ocasionades pel desenvolupament del Pla d'Especialització Esportiva amb relació als tècnics esportius per les sessions i direcció de l'entrenament, el servici de fisioteràpia i l'adquisició de material esportiu i equips esportius.  
5.2. Aniran a càrrec de les federacions esportives, les possibles despeses derivades de la convocatòria i proves per a la selecció dels alumnes esportistes per a la seua incorporació als plans d'especialització esportiva.  
Sexta. Sol·licituds i documentació  
6.1. Les sol·licituds es realitzaran per mitjà d'instància dirigida a la Secretaria Autonòmica d'Esport de la Conselleria de Cultura, Educació i Esport, que serà l'òrgan instructor del procediment, segons el model que figura com a annex III de la present orde.  
La sol·licitud la firmarà qui exercisca la representació de la federació esportiva i presentarà document que l'acredite, en cas de no constar en la Secretaria Autonòmica d'Esport.  
6.2. La instància s'acompanyarà de la informació i documentació següent:  
6.2.1. Per a modalitats esportives existents  
Per als plans d'especialització esportiva que ja es desenvolupen al Complex Educatiu de Cheste durant el curs escolar 2005/2006 i complixen els criteris establits en la base primera de l'annex II:  
a) Pressupost detallat d'ingressos i despeses prevists per a l'any 2006.  
b) Projecte de planificació esportiva del curs escolar 2005/2006.  
c) Si se sol·licita ampliar amb un grup d'esportistes en les etapes d'Educació Secundària Obligatòria o de Batxillerat per al curs 2006/2007, s'hi adjuntarà un informe raonat, d'acord amb els criteris establits en la base primera de l'annex II de la present orde.  
6.2.2. Per a noves modalitats esportives  
En cas de sol·licituds de subvenció per a l'accés als plans d'especialització esportiva (modalitat esportiva nova) el funcionament dels quals estiga previst a partir del curs escolar 2006/2007, s'hi adjuntarà un projecte esportiu que desenvoluparà els aspectes següents:  
. Programa d'actuacions per a la difusió del projecte entre el col·lectiu d'eixe esport.  
. Criteris de selecció dels esportistes i bateria de tests generals i específics a desenvolupar per a la seua selecció.  
. Disseny de la programació anual dels esportistes, relativa a objectius a desenvolupar en les sessions d'entrenament, estructuració d'estos al llarg de la temporada, la participació en les diferents competicions i la coordinació dels objectius amb els entrenadors i/o clubs d'origen dels esportistes.  
. Necessitats d'instal·lacions i material.  
. Quadre tècnic: nom, titulació i àrees de responsabilitat.  
. Etapa acadèmica a la qual va dirigit el projecte (Educació Secundària Obligatòria o Batxillerat).  
. Pressupost detallat de despeses per a un curs escolar.  
6.2.3. Fitxa de manteniment de tercers en què conste la titularitat del compte bancari on es vullga rebre la subvenció sol·licitada, segons el model inclòs com a annex IV d'esta orde. No serà necessària esta aportació quan les dades bancàries en què es desitge rebre la subvenció ja consten en la Secretaria Autonòmica d'Esport per haver rebut altres subvencions, i en este cas s'indicaran únicament les dades bancàries.  
6.2.4. Documentació acreditativa que es troben al corrent de les seues obligacions tributàries i davant de la Seguretat Social, per mitjà de certificat referit al moment de finalització del termini de presentació de sol·licituds, en la forma establida en l'Orde de 30 de maig de 1996, de la Conselleria d'Economia, Hisenda i Ocupació (DOGV núm. 2.775 de 21.06.1996), l'article 2 de la qual remet indirectament al Reial Decret 1098/2001, articles 13 i 14, per derogació del Reial Decret 390/1996. Excepte els exonerats per l'article 3 de l'orde esmentada, entre altres, subvencions atorgades a favor d'entitats locals o totes aquelles que, en conjunt, no superen la quantia de mil huit-cents tres euros i quatre cèntims per concepte i any.  
Per al seu ompliment, el beneficiari podrà:  
. Autoritzar expressament la Conselleria de Cultura, Educació i Esport per a demanar davant dels òrgans competents les dades on conste que està al corrent en el compliment de les obligacions tributàries (estatals i comunitat autònoma) i davant de la Seguretat Social, per mitjà de l'ompliment de l'apartat G de la sol·licitud.  
. En el supòsit de no-autorització, el beneficiari haurà de presentar un certificat del seu compliment, excepte en el cas del paràgraf següent.  
No serà necessària la presentació d'estos certificats quan ja s'hagen presentat, dins del mateix exercici econòmic, davant de la Secretaria Autonòmica d'Esport, en compliment de la mateixa o semblant convocatòria de subvencions, sempre que s'indique expressament en quina convocatòria han sigut presentats, i que estos certificats estiguen vigents en eixe moment.  
6.2.5. Declaració de no estar sotmés a les prohibicions per a obtindre la condició de beneficiari assenyalades en l'article 13, de la Llei 38/2003, de 17 de novembre, General de Subvencions. Esta declaració està inclosa en l'apartat D de la sol·licitud de subvenció.  
6.3. Les sol·licituds de subvenció per a adquisicions de material immobilitzat de caràcter esportiu o un altre, per a millorar la preparació dels esportistes jóvens destacats integrats en els plans d'especialització, es realitzaran per mitjà d'instància dirigida a la Secretaria Autonòmica d'Esport de la Conselleria de Cultura, Educació i Esport, segons model que figura com a annex III de la present orde. Les sol·licituds s'acompanyaran del pressupost de l'immobilitzat a adquirir i un informe complet que justifique la necessitat d'este, en relació amb el pla d'especialització a què es vincule.  
6.4. Tots els documents que s'aporten hauran de ser originals.  
6.5. A més de la informació i documentació assenyalada, la Secretaria Autonòmica d'Esport podrà, en qualsevol moment de la tramitació de l'expedient, demanar-ne qualsevol altra que considere necessària per al millor coneixement i comprensió de l'aplicació de la subvenció.  
6.6. Les sol·licituds es presentaran en el Registre General de la Conselleria de Cultura, Educació i Esport, en el Registre Auxiliar de la Secretaria Autonòmica d'Esport o en els registres de les direccions territorials de Cultura, Educació i Esport, en les seccions d'Esports d'Alacant, Castelló o València, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas d'enviament per correu certificat, la presentació de la documentació en l'oficina de correus corresponent haurà d'efectuar-se en sobre obert, a fi que en la capçalera del primer full de la documentació presentada es facen constar clarament el nom de l'oficina i la data, lloc, hora i minut de l'admissió.  
Quan la sol·licitud no es presente en cap dels registres dependents de la Conselleria de Cultura, Educació i Esports, es recomana avisar per fax la Secretaria Autonòmica d'Esport.  
6.7. El termini de presentació d'instàncies finalitzarà el 15 de febrer de 2006. L'incompliment d'este termini determinarà automàticament l'exclusió.  
6.8. Quan la sol·licitud no reunisca els requisits o falte algun document complementari dels que en cada cas s'exigisquen, es requerirà els interessats perquè ho esmenen en el termini de 10 dies, amb indicació que, si no ho fan així, es considerarà que han desistit de la seua petició. En este cas, la Secretaria Autonòmica d'Esport declararà este desistiment en la resolució de la convocatòria a què es fa referència en la base 7.8 de la present orde.  
Sèptima. Valoració de les sol·licituds i resolució del procediment  
7.1. Als efectes previstos en esta orde, es constituirà una comissió tècnica d'avaluació formada per cinc membres designats pel titular de la Secretaria Autonòmica d'Esport, encarregada de l'estudi i valoració de les sol·licituds presentades.  
7.2. La valoració de les sol·licituds s'efectuarà atenent el següent orde de prelació:  
a) Es valoraran primerament les sol·licituds de subvenció per als plans d'especialització esportiva de modalitats que ja es desenvolupen al Complex Educatiu de Cheste durant el curs escolar 2005/2006 i els que sol·liciten modificació del tipus de mòdul de subvenció en l'etapa d'ESO o Batxillerat.  
b) En segon lloc, es valoraran les sol·licituds de subvenció per als plans d'especialització esportiva de modalitats que ja es desenvolupen al Complex Educatiu de Cheste i que sol·liciten ampliació amb un grup d'esportistes en les etapes de Batxillerat i/o Educació Secundària Obligatòria.  
c) En últim lloc, es valoraran les sol·licituds de subvenció per als plans d'especialització esportiva de modalitats noves que inicien la seua activitat al Complex Educatiu de Cheste durant el curs escolar 2006/2007.  
7.3. La valoració de les sol·licituds s'efectuarà atenent els criteris següents:   
7.3.1. Valoració dels plans d'especialització esportiva.  
a) Plans que es desenvolupen al Complex Educatiu de Cheste durant el curs escolar 2005/2006.  
Correspon un mòdul de subvenció a cada una de les federacions esportives que matriculen a l'inici de cada curs escolar i mantenen durant tot el curs un grup homogeni d'esportistes, complint els requisits de nombre d'alumnes establits en la base primera de l'annex II de la present orde.  
1. En l'etapa d'Educació Secundària Obligatòria s'adjudicarà el mòdul de subvenció tipus A o tipus B, en funció dels requisits de nombre d'esportistes establits en la base primera de l'annex II de la present orde, amb la distribució següent:  
. Mòdul tipus A: 15.000 euros, distribuïts de la manera següent:  
. Període comprés entre gener i juny (curs 2005-2006): 9.000 euros.  
. Període comprés entre setembre i desembre (curs 2006-2007): 6.000 euros.  
. Mòdul tipus B: 22.500 euros, distribuïts de la manera següent:  
. Període comprés entre gener i juny (curs 2005-2006): 13.500 euros.  
. Període comprés entre setembre i desembre (curs 2006-2007):9.000 euros.  
2. En l'etapa de Batxillerat s'adjudicarà el mòdul de subvenció tipus A o tipus B, en funció dels requisits de nombre d'esportistes establits en la base primera de l'annex II de la present orde, amb la distribució següent:  
. Mòdul tipus A: 7.500 euros, distribuïts de la manera següent:  
. Període comprés entre gener i juny (curs 2005-2006): 4.500 euros.  
. Període comprés entre setembre i desembre (curs 2006-2007): 3.000 euros.  
. Mòdul tipus B: 15.000 euros distribuïts de la manera següent:  
. Període comprés entre gener i juny (curs 2005-2006): 9.000 euros.  
. Període comprés entre setembre i desembre (curs 2006-2007):6.000 euros.  
b) Plans d'especialització esportiva que es desenvolupen al Complex Educatiu de Cheste durant el curs escolar 2005/2006 en l'etapa d'Educació Secundària Obligatòria i que s'amplien en el curs escolar 2006/2007 a l'etapa de Batxillerat.  
La valoració de l'ampliació dependrà de la disponibilitat pressupostària, i es podrà adjudicar un mòdul de subvenció de tipus A de 3.000 euros.  
Per a l'ampliació de grups es tindrà en compte el següent orde de prelació:  
1r Informe favorable del Servici d'Esport d'Elit i Alt Rendiment.  
2n Plans d'especialització esportiva amb un grup.  
3r Nombre més gran d'alumnes en ESO que complixen les condicions d'accés a Batxillerat.  
4t.Plans d'especialització esportiva compostos per un nombre més gran d'esportistes d'elit de la Comunitat Valenciana que figuren en l'última relació publicada per la Secretaria Autonòmica d'Esport.  
c) Valoració dels plans d'especialització esportiva de modalitats esportives noves que es preveu iniciar al Complex Educatiu de Cheste durant el curs escolar 2006/2007.  
Els projectes per al desenvolupament de nous plans d'especialització esportiva (modalitats esportives noves) es puntuaran d'acord amb els criteris següents:  
a) Valoració del projecte esportiu presentat i les actuacions desenvolupades: fins a 20 punts.  
b) Valoració de la campanya de difusió plantejada en el projecte: fins a 10 punts.  
c) Nombre d'esportistes d'elit promoció: fins a 20 punts.  
Per cada esportista d'elit promoció que figure en la llista d'esportistes d'elit publicada en el DOGV l'any 2005 o en la llista que es publique l'any 2006: 2 punts.  
S'adjudicarà un mòdul de subvenció a cada un dels projectes que haja obtingut la puntuació mínima que establisca la comissió de valoració en funció de la disponibilitat pressupostària. El mòdul de subvenció per grup serà de 6.000 euros per a l'etapa d'Educació Secundària Obligatòria, i en el cas de l'etapa de Batxillerat serà de 3.000 euros.  
7.3.2. Valoració de les sol·licituds de material immobilitzat.   
Es valoraran exclusivament aquelles sol·licituds corresponents a plans d'especialització que siguen subvencionats segons la present orde i amb el barem següent:  
a) Justificació de la major necessitat del material per al desenvolupament del pla d'especialització presentat: fins a 30 punts.  
b) Adequació del material sol·licitat quant a pressupost de despeses previstes en relació amb el pla d'especialització a què es vincula: fins a 30 punts.  
c) No haver obtingut subvencions per este concepte en el desenvolupament del pla d'especialització durant els dos últims anys: fins a 20 punts.  
d) Aprofitament de la subvenció concedida l'exercici passat: fins a 20 punts.  
El crèdit destinat a subvencionar les inversions en material immobilitzat es distribuirà, de conformitat amb este barem, entre les subvencions concedides per la present orde i les corresponents a l'orde de subvenció per al desenvolupament de programes de tecnificació esportiva d'enguany.  
7.4. No es concedirà cap subvenció en el cas de no haver justificat correctament la subvenció de l'any anterior, dins del termini i la forma escaient.  
7.5. La subvenció màxima concedida a una federació per al desenvolupament de les seues diferents actuacions no podrà ser, en cap cas, superior als 50.000 euros, inclosa la subvenció per a l'immobilitzat material.  
7.6. La comissió tècnica d'avaluació establirà una prelació entre les sol·licituds presentades per mitjà de la seua comparació, atenent els criteris de valoració fixats, establint la puntuació mínima en cada modalitat de subvenció en funció de la disponibilitat pressupostària i adjudicant només aquelles que hagen obtingut major valoració fins a l'esgotament del crèdit pressupostari consignat a este efecte.  
7.7. Una vegada formalitzats els actes d'instrucció corresponents, la comissió tècnica d'avaluació elevarà la proposta de concessió o denegació al titular de la Secretaria Autonòmica d'Esport, que resoldrà per delegació del conseller de Cultura, Educació i Esport sobre l'ajuda i en determinarà la quantia.  
7.8. El titular de la Secretaria Autonòmica d'Esport resoldrà la concessió o denegació de les sol·licituds presentades en el termini màxim de sis mesos des de la publicació de la convocatòria en el Diari Oficial de la Generalitat Valenciana. No obstant això, les sol·licituds sobre les quals no es dicte una resolució expressa en el termini de sis mesos des de la publicació de la convocatòria, s'entendran denegades. La Secretaria Autonòmica d'Esport notificarà als interessats la resolució de concessió o denegació de les sol·licituds presentades.  
Octava. Obligacions dels beneficiaris  
8.1. Mantindre's en la situació que legitima la seua concessió i complir la finalitat de la subvenció concedida.  
8.2. Acreditar el compliment dels requisits i condicions que determinen la concessió o el gaudi de l'ajuda.  
8.3. El sotmetiment a les actuacions de control financer que corresponen a la Intervenció General en relació amb les subvencions i ajudes concedides.  
8.4. Comunicar a la Secretaria Autonòmica d'Esport l'obtenció de subvencions, ajudes, ingressos o recursos per a la mateixa finalitat, procedents d'altres administracions o ens públics o privats. Esta comunicació haurà d'efectuar-se tan prompte com es conega i, en tot cas, amb anterioritat a la justificació dels fons percebuts.  
8.5. Acreditar que es troba al corrent en el compliment de les seues obligacions tributàries i davant de la Seguretat Social, segons s'indica en la base 6.2.4.  
8.6. Disposar dels llibres comptables per a garantir l'adequat exercici de les facultats de comprovació i control.  
8.7. Conservar els documents justificatius de l'aplicació dels fons percebuts, inclosos els documents electrònics, mentre puguen ser objecte de les actuacions de comprovació i control.  
8.8. Fer constar expressament en tota informació o documentació pròpia dels plans d'especialització esportiva la col·laboració de la Generalitat Valenciana, Conselleria de Cultura, Educació i Esport.  
8.9. La realització dels plans d'especialització esportiva per als quals es concedisca la subvenció serà d'exclusiva responsabilitat de l'entitat. Així mateix, seran al seu càrrec els mitjans humans i materials que calguen per al seu compliment, fins i tot el de les obligacions fiscals i de la Seguretat Social que es deriven d'estos.  
8.10. Les federacions beneficiàries queden obligades a presentar a la Secretaria Autonòmica d'Esport les adaptacions tècniques i pressupostàries al projecte presentat en funció de la subvenció concedida i a notificar qualsevol proposta de canvi o modificació del pla d'especialització i pressupostos presentats, en el moment que es produïsca.  
8.11. Les federacions beneficiàries presentaran un inventari del material immobilitzat que haja sigut subvencionat on figurarà, almenys, el seu estat actual i el lloc on es trobe emplaçat. El termini de presentació de l'inventari conclourà l'11 de novembre de 2006.  
8.12. Mantindre's dins dels requisits i criteris establits en l'annex II de la present orde, sobre funcionament dels plans d'especialització esportiva.  
8.13. Procedir al reintegrament dels fons percebuts en els supòsits previstos en la base deu.  
Novena. Modificació de la resolució de concessió  
9.1. L'import de la subvenció concedida en cap cas podrà ser de tal quantia que, aïlladament o en concurrència amb subvencions, ajudes, ingressos o recursos, supere el cost de l'activitat subvencionada.  
9.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.  
Deu. Procediment de pagament i terminis de justificació  
10.1 El lliurament de les subvencions:  
a) dels plans d'especialització a càrrec de l'aplicació pressupostària 52.11.52.723.89.2, línia T5909000, es produirà a la finalització de les activitats, amb justificació prèvia documental de les despeses corresponents a la realització de l'activitat objecte de la subvenció concedida. Este lliurament podrà ser d'una sola vegada o en parts, amb justificació prèvia del total o un mínim del 25 per cent del total de la subvenció concedida.  
b) del material immobilitzat a càrrec de l'aplicació pressupostària 71.82.74.562.31.8, línia T2521000, es realitzarà amb justificació prèvia del total de la despesa efectuada.  
10.2. Concessió de bestretes:  
a) Plans d'especialització: es podran concedir bestretes de transferències corrents a què s'aplicarà el règim següent:  
. Fins a un 40% de l'import de la subvenció podrà lliurar-se immediatament una vegada concedida.  
. Fins a un 20% s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció.  
. La resta s'abonarà per la Generalitat Valenciana quan el beneficiari justifique el compliment del que s'ha convingut.  
b) Material immobilitzat: es podran concedir bestretes de transferències de capital fins a un 15 per cent de l'import total anual de la subvenció, una vegada concedida. La resta s'abonarà quan el beneficiari justifique el compliment del que s'ha convingut.  
A les federacions esportives de la Comunitat Valenciana es podran concedir bestretes en els mateixos termes establits en els paràgrafs anteriors, o si és el cas, fins al màxim que establisca la Llei de Pressupostos de la Generalitat Valenciana per a l'exercici 2005.  
El vigent Text Refós de la Llei d'Hisenda Pública, no eximix les federacions esportives de l'obligació de garantir les bestretes que puguen concedir-se.  
Les garanties a aportar es constituiran, sempre que no estiguen exceptuades d'això, en alguna de les formes següents: en metàl·lic, en valors públics o per mitjà d'aval bancari prestat en forma i condicions reglamentàries.  
Quan les garanties es constituïsquen en metàl·lic o en valors públics, s'efectuarà el seu depòsit en les tresoreries dels servicis territorials de la Conselleria d'Economia, Hisenda i Ocupació.  
10.3. Terminis de justificació:  
Amb caràcter general, el termini de presentació de les justificacions requerides conclourà el 30 de setembre de 2006 per a les ajudes relatives al període comprés entre els mesos de gener i juny, i l'11 de desembre de 2006 per a les ajudes relatives a les activitats que es realitzen entre els mesos de setembre i desembre de 2006.  
Onze. Justificació de la subvenció  
11.1. Les subvencions concedides per a plans d'especialització esportiva, a càrrec de l'aplicació pressupostària 23.36.70.734.96.3, línia T5909000, es justificaran entregant la documentació següent:  
a) Certificat de les despeses aplicades al pla subvencionat, per conceptes.  
b) Compte justificatiu per cada un dels conceptes, que acredite la deguda aplicació de la subvenció concedida, acompanyat dels documents que abonen les despeses efectuades, en original i còpia. Una vegada comprovats els documents, es tornaran a les entitats els originals per a la seua custòdia.  
c) Liquidació econòmica del pressupost, d'acord amb el projecte econòmic presentat.  
11.2. Els justificants integrants de cada compte justificatiu hauran de complir els requisits establits en el Reial Decret 1.496/2003, de 28 de novembre.  
11.3. Queden exclosos de la possibilitat de la seua justificació amb fons procedents de la subvenció de la Conselleria de Cultura, Educació i Esport, les despeses ocasionades per:  
· Adquisició d'immobilitzat, excepte per a les subvencions a càrrec de l'aplicació pressupostària 25.58.50.536.75.6, línia T2521000.  
· Adquisició de béns destinats a la venda.  
· Tributs (excepte l'IVA no repercutit).  
· Aportacions a sistemes complementaris de pensions.  
· Multes i recàrrecs per pròrroga o constrenyiment imposat per qualsevol administració pública.  
· Els bitllets emesos i no utilitzats.  
· Despeses extres d'hotel.  
· Indemnitzacions per acomiadament.  
· Indemnitzacions per raó de servici que superen les quanties exceptuades de gravamen establides en la legislació vigent del IRPF.  
· Despeses sumptuàries.  
11.4. Amb caràcter general, no podran justificar-se a càrrec de la subvenció de la Conselleria, totes aquelles despeses que es financen amb aportacions directes d'esportistes, clubs o tècnics, com a llicències esportives, mutualitats, quotes de curset, etc.  
11.5. Les subvencions concedides per a material immobilitzat a càrrec de l'aplicació pressupostària 66.01.48.725.79.8, línia T2521000, es justificaran per mitjà de la presentació de la factura acreditativa de la despesa efectuada en original i còpia, tres ofertes econòmiques i memòria justificativa, si és el cas.  
Quan la despesa subvencionada supere la quantia de 12.000 euros per concepte, el beneficiari haurà de presentar tres ofertes de diferents proveïdors, llevat que, per les especials característiques de la despesa subvencionada, no existisca en el mercat suficient nombre d'entitats que subministren el mencionat concepte, o llevat que la despesa s'haja realitzat amb anterioritat a la sol·licitud de la subvenció.  
L'elecció entre les ofertes presentades es realitzarà conforme a criteris d'eficiència i economia, i caldrà justificar expressament l'elecció en una memòria quan no recaiga en la proposta econòmica més avantatjosa.  
Dotze. Reintegrament de les subvencions  
12.1. Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:  
a) Incompliment de l'obligació de justificació.  
b) Obtindre la subvenció sense reunir les condicions requerides.  
c) Incompliment de la finalitat per a la qual la subvenció va ser concedida.  
d) Incompliment de les condicions imposades als beneficiaris amb motiu de la concessió de la subvenció.  
e) Igualment, en el supòsit previst en la base 9.1, quan la subvenció principal siga de la Generalitat Valenciana, serà procedent el reintegrament de l'excés obtingut sobre el cost de l'activitat realitzada.  
f) Així com tots aquells casos que establix el capítol I del títol II de la Llei 38/2003, de 17 de novembre, General de Subvencions.  
10.2. Els supòsits de reintegrament s'establixen sense perjuí dels casos en què siga procedent incoar un expedient sancionador, d'acord amb el que establixen els articles 52 i següents de la Llei General de Subvencions.  
Tretze.  
En tot el no previst en esta orde, els beneficiaris se sotmetran al que establix el Text Refós de la Llei d'Hisenda Pública de la Generalitat Valenciana, la Llei de Pressupostos de la Generalitat Valenciana per a l'exercici de què es tracte i allò que s'ha regulat en la disposició final primera de la Llei 38/2003, General de Subvencions.  
ANNEX II  
Bases per les quals es regulen els criteris de funcionament dels plans d'especialització esportiva que desenvolupen les federacions esportives de la Comunitat Valenciana al Complex Educatiu de Cheste, i dels alumnes esportistes participants en els plans d'especialització esportiva.  
Primera. Condicions d'accés a les ajudes   
1.1. Les condicions que regulen l'accés a les ajudes perquè les federacions esportives de la Comunitat Valenciana que desenvolupen un pla d'especialització esportiva durant el curs escolar 2005/2006 puguen desenvolupar un pla d'especialització esportiva durant el curs escolar 2006/2007 al Complex Educatiu de Cheste són les següents:  
a) Matricular a l'inici de cada curs escolar i mantindre durant tot el curs un grup homogeni d'esportistes, en l'etapa d'Educació Secundària Obligatòria o en l'etapa de Batxillerat al Complex Educatiu de Cheste, complint els requisits que s'establixen a continuació:  
ESPORTS INDIVIDUALS  
ETAPA D'ESO  
Nombre mínim d'alumnes: 10  
Nombre màxim d'alumnes: 30  
Mòdul A Mòdul B  
Nombre mínim d'alumnes: 10  
Nombre màxim d'alumnes: 20 Nombre mínim d'alumnes: 21  
Nombre màxim d'alumnes: 30  
ETAPA DE BATXILLERAT  
Nombre mínim d'alumnes: 8  
Nombre màxim d'alumnes: 20  
Mòdul A Mòdul B  
8 a 12 13 a 20  
ESPORTS D'EQUIP  
ETAPA D'ESO  
Nombre mínim d'alumnes: 12  
Nombre màxim d'alumnes: 36  
Mòdul A Mòdul B  
Nombre mínim d'alumnes: 12  
Nombre màxim d'alumnes: 24 Nombre mínim d'alumnes: 25  
Nombre màxim d'alumnes: 36  
ETAPA DE BATXILLERAT  
Nombre mínim d'alumnes: 10  
Nombre màxim d'alumnes: 24  
Mòdul A Mòdul B  
10 a 14 15 a 24  
b) Mantindre un pla d'especialització esportiva en l'etapa d'Educació Secundària Obligatòria i completar el grup d'esportistes amb aquells alumnes que superen l'etapa d'Educació Secundària Obligatòria i continuen els seus estudis matriculant-se en l'etapa de Batxillerat al Complex Educatiu de Cheste, complint els requisits establits en el paràgraf anterior del present annex.  
1.2. L'atenció a estos alumnes de l'etapa de Batxillerat es durà a terme per mitjà de la supervisió directa de l'entrenador o entrenadors en les hores disposades a este efecte.  
1.3. La incorporació d'alumnes esportistes en una modalitat esportiva nova o que manté un pla d'especialització esportiva en l'etapa de Batxillerat es realitzarà exclusivament amb esportistes que vagen a cursar 1r de Batxillerat. Excepcionalment, podran accedir esportistes en segon de Batxillerat quan concórreguen circumstàncies d'especial interés degudament acreditades i justificades per part de les federacions esportives. Així mateix, hauran d'acollir-se a les modalitats i optatives de l'etapa de Batxillerat que s'oferisquen als grups d'esportistes.  
Segona. Ampliacions de grups   
2.1. Les condicions que regulen l'ampliació de grup en els plans d'especialització esportiva en l'etapa d'Educació Secundària Obligatòria són les següents:  
Si, per al curs 2006/2007, se sol·licita augmentar el nombre de grups que integren el pla, s'adjuntarà un informe raonat que justifique la necessitat incrementar el nombre de grups, especificant detalladament el projecte esportiu a desenvolupar i que, com a mínim, ha de complir els requisits establits en el punt 1.1 de la base primera del present annex.  
2.2. Les condicions que regulen l'ampliació i el manteniment d'un grup d'esportistes en els plans d'especialització esportiva en l'etapa de Batxillerat són les següents:  
Si per al curs 2006/2007 se sol·licita augmentar el nombre de grups que integren el pla, s'adjuntarà un informe raonat que justifique la necessitat incrementar el nombre de grups especificant detalladament el projecte esportiu a desenvolupar i que, com a mínim, ha de complir els requisits següents:  
. Per a esports que opten al mòdul tipus A:  
. El nombre d'esportistes en el cas d'esports individuals, oscil·larà entre un mínim de 8 i un màxim de 12 esportistes. En el cas d'esports d'equip, oscil·larà entre un mínim de 10 i un màxim de 14 esportistes.   
. Han d'incorporar un tècnic esportiu o entrenador més per a la realització de les tasques d'entrenament.  
. Per a esports que opten al mòdul tipus B:  
. El nombre d'esportistes, en el cas d'esports individuals, oscil·larà entre un mínim de 13 i un màxim de 20 esportistes. En el cas d'esports d'equip, oscil·larà entre un mínim de 15 i un màxim de 24 esportistes.   
. Han d'incorporar un tècnic esportiu o entrenador més per a la realització de les tasques d'entrenament.  
Tercera. Motius de no-continuïtat   
3.1. Els motius pels quals no continua l'accés a les ajudes perquè les federacions esportives de la Comunitat Valenciana desenvolupen durant el curs escolar 2005/2006 un pla d'especialització esportiva al Complex Educatiu de Cheste són:  
a) No sol·licitar les ajudes convocades per als plans d'especialització esportiva per mitjà de la instància dirigida a la Secretaria Autonòmica d'Esport de la Conselleria de Cultura, Educació i Esport, segons model que figura com a annex III de la present orde.  
b) No matricular i/o mantindre un grup homogeni d'esportistes durant cada curs escolar en l'etapa d'Educació Secundària Obligatòria o en l'etapa de Batxillerat al Complex Educatiu de Cheste, d'acord amb els criteris establits en el present annex.   
c) No complir els tècnics proposats per a la realització pràctica del pla d'especialització esportiva les seues tasques i obligacions al llarg del curs escolar de manera reiterada.  
d) No representar la proposta d'alumnes esportistes presentada per la federació esportiva als diferents clubs o entitats esportives de la Comunitat Valenciana.  
e) No destinar les ajudes rebudes a sufragar les despeses ocasionades pel desenvolupament del pla d'especialització esportiva, d'acord amb els requisits establits en la base quinta de l'annex I.  
f) No presentar el projecte de planificació esportiva del curs escolar per al desenvolupament del pla d'especialització esportiva.  
3.2. La comissió tècnica d'avaluació creada als efectes previstos en esta orde, serà l'encarregada de l'estudi i valoració de les causes que puguen determinar els motius de la falta de continuïtat de funcionament d'un pla d'especialització esportiva que desenvolupe una federació esportiva al Complex Educatiu de Cheste.  
Quarta. Selecció d'esportistes i requisits esportius  
La selecció dels alumnes esportistes per a la seua incorporació al pla d'especialització esportiva es determinarà entre aquells alumnes que hagen realitzat les proves físiques i tècniques corresponents, i d'acord amb els criteris establits en el projecte presentat i que, en tot cas, constarà dels requisits següents:  
4.1. Haver superat la bateria de proves físiques comunes a tots els esports, facilitada per la Secretaria Autonòmica d'Esport i d'acord amb les directrius del Consell Superior d'Esports per als programes nacionals de detecció de talents esportius.  
4.2. Haver superat el conjunt de proves específiques tècniques i de resultats esportius, a determinar per la federació esportiva corresponent, que es correspondran, en la mesura que siga possible, amb allò que s'ha establit per les seues respectives federacions nacionals en els seus programes de detecció de talents esportius.  
4.3. Certificat mèdic que indique l'aptitud de l'alumne esportista per a la pràctica esportiva per la qual sol·licita el seu ingrés en el pla.  
4.4. Estar en possessió de la corresponent llicència d'una federació esportiva de la Comunitat Valenciana o dels Jocs Esportius de la Comunitat Valenciana.  
Quinta. Requisits acadèmics  
5.1. Els plans d'especialització van dirigits a alumnes esportistes en els següents cursos acadèmics:   
. Alumnes nascuts en 1994 que vagen a cursar 1r d'ESO.  
. Alumnes nascuts en 1993 que vagen a cursar 2n d'ESO.  
. Alumnes nascuts en 1992 que vagen a cursar 3r d'ESO.  
. Alumnes nascuts en 1991 que vagen a cursar 4t d'ESO.  
. Alumnes nascuts en 1990 que vagen a cursar 1r de Batxillerat.  
. Alumnes nascuts en 1989 que vagen a cursar 2n de Batxillerat.  
5.2. Els requisits acadèmics a complir pels nous alumnes que accedixen als plans d'especialització esportiva dels esportistes proposats són:  
a) En el cas d'alumnes esportistes que sol·liciten la seua incorporació en el curs de 1r d'Educació Secundària Obligatòria han d'haver superat en la seua totalitat totes les assignatures del curs anterior corresponent.  
b) En el cas d'alumnes esportistes que sol·liciten la seua incorporació en els cursos de 2n, 3r i 4t de l'etapa d'Educació Secundària Obligatòria han d'estar en condicions de promocionar als dits cursos una vegada realitzada la prova extraordinària de setembre.  
c) En el cas d'alumnes que sol·liciten la seua incorporació al curs de 1r de l'etapa de Batxillerat, han d'estar en condicions de promocionar al dit curs una vegada realitzada la prova extraordinària de setembre (expedició del títol de graduat en Educació Secundària Obligatòria).  
d) En el cas dels alumnes esportistes de l'etapa de Batxillerat, hauran d'acollir-se a les modalitats i optatives que s'oferisquen als grups d'esportistes.  
5.2. Els requisits perquè un alumne pertanyent als plans d'especialització esportiva es mantinga en este són:   
a) Superar esportivament els nivells d'entrenament o de rendiment esportiu establits per la seua federació esportiva corresponent i participar en les competicions designades pels seus clubs.  
b) Superar acadèmicament el curs escolar corresponent.  
c) Mantindre una actitud i comportament, de manera que no existisquen, per part del professorat acadèmic, de residències o d'entrenament esportiu, informes raonats que aconsellen l'eixida de l'alumne dels plans d'especialització esportiva.  
d) Formalitzar els requisits de matricula acadèmica en l'IES núm. 1 de Cheste durant el període i termini establits per a este fi.  
e) Així mateix, quan un alumne esportista pertanyent als plans d'especialització esportiva renuncie voluntàriament a estos, no es permetrà el seu posterior reintegrament.